**E L Ő T E R J E S Z T É S**

**Javaslat Szombathely Megyei Jogú Város Önkormányzata 2022. évi költségvetéséről szóló önkormányzati rendeletének megalkotására és a kapcsolódó döntések meghozatalára**

Önkormányzatunk ***2022. évi költségvetési rendeletének*** megalkotása Magyarország 2022. évi központi költségvetéséről szóló 2021. évi XC. törvény önkormányzati gazdálkodásra vonatkozó pénzügyi kereteinek figyelembevételével történt.

A költségvetési gazdálkodás egymást követő évekre épülő tervezési – gazdálkodási folyamat. Ezért pénzügy szakmailag szinte lehetetlen, hogy egy adott év költségvetésének összeállításakor ne tekintsünk vissza a múltra, és ne jelezzünk előre a jövőbe.

Mindezek alapján a következő összefüggést határozhatjuk meg:

Tekintettel arra, hogy Szombathely Megyei Jogú Város Önkormányzata - ellentétben számos településsel – 2021. évben egyáltalán nem részesült a működését segítő kormányzati kompenzációban, Önkormányzatunknak kényszerű ingatlan értékesítésekből befolyt bevételekkel valamint fegyelmezett gazdálkodással kellett megteremteni a 2022. január 1. napjától vállalt új kötelezettségek (közösségi közlekedés, parkfenntartás) költségvetési forrását, cca. 1,8 Mrd Ft nagyságrendben.

Mivel ezen feladatok beépültek az önkormányzat rendes működésébe, ezért azok forrását szükségszerűen meg kell teremteni a későbbi évek, így 2023. vonatkozásában is.

Ennek lehetőségei az alábbiak:

* más megyei jogú város részére a Kormány által tavalyi évben biztosított, működést segítő kompenzációval azonos összegű kormányzati kompenzáció Szombathely számára (1,38 Mrd Ft),
* a kkv-k számára biztosított 1%-os adókulcs mértékének visszaállítása 2%-ra (cca. 1 Mrd forintot jelentene),
* a jelenleg 2,68 Mrd Ft összegű szolidaritási adó fizetési kötelezettség csökkentése.

Amennyiben a fenti lehetőségek egyike sem valósulna meg, akkor Önkormányzatunk lehetősége kizárólag a bevételek növelése (pl. ismételten kényszerű ingatlan értékesítésekkel), vagy a kiadások csökkentése, elsősorban az önként vállalt feladatok tekintetében.

A helyi iparűzési adó bevétel tekintetében a 2021. évi teljesítést vettük alapul, figyelembe véve azt, hogy az egyik nagy adózó részére várhatóan visszafizetési kötelezettsége keletkezik önkormányzatunknak. Az önkormányzatok általános működésének és ágazati feladatainak támogatása címen 698.488 eFt többlettel tudtunk számolni. Itt jelenik meg az alaptámogatás növekménye és a 8/2022. (I. 14.) Korm. rendelet alapján kapott kiegészítő támogatás összege (489.512 eFt). Ezen forrásokat kell a kötelező feladatok ellátására és a a 2022. évre vonatkozóan központilag előírt intézményi bérnövekmények finanszírozására felhasználni.

A vagyongazdálkodási bevételek előirányzatának tervezésekor pedig a meglévő szerződések alapján önkormányzatunkat megillető bevételek kerültek beépítésre a költségvetésbe.

Ezen bevételi forrásokból kellett finanszírozni a vállalt kötelezettségeinket, az intézmények működtetését (minimálbér, garantált bérminimum biztosítása, közétkeztetés finanszírozása, új intézményi egység – Schrammel gyűjtemény – fenntartása és működtetése, stb.…..), az önkormányzati cégek támogatásait, az egyes ágazati (kulturális, sport) feladatokat.

Az Áht. 23.§ (2) bekezdése szerint be kell mutatni a költségvetési rendeletben a költségvetési bevételeket és kiadásokat ***kötelező feladatok, önként vállalt feladatatok, valamint államigazgatási feladatok*** szerinti bontásban. Az Mötv. 10.§ (3) bekezdése szerint az önkormányzat - a törvényben meghatározott esetekben - az állammal kötött külön megállapodás alapján elláthat állami feladatokat. Önkormányzatunk ilyen megállapodással nem rendelkezik, így ebben az értelemben állami feladatot nem lát el. A törvényi kötelezettségünknek kívánunk eleget tenni azzal, hogy az ágazati kiadások táblázataiban a működési kiadások részletes meghatározásánál jelöljük soronként, hogy kötelező vagy önként vállalt a feladat jellege. A felhalmozási kiadások alapfeladatokat szolgáló önkormányzati vagyonelemekhez, vagy újak létrehozásához kapcsolódnak, ezeket kötelező feladatként szerepeltetjük a költségvetésben. Az önként vállalt feladatokat az önkormányzat teljes egészében saját bevételeiből finanszírozza.

Az Áht. 29/A. § szerint a helyi önkormányzat évente, legkésőbb a költségvetési rendelet elfogadásáig határozatban állapítja meg a Magyarország gazdasági stabilitásáról szóló 2011. évi CXCIV. törvény (a továbbiakban Stabilitási tv.) 45. § (1) bekezdés a) pontja felhatalmazása alapján kiadott jogszabályban – 353/2011.(XII.30.) Korm. rendelet -meghatározottak szerinti saját bevételeinek, valamint a Stabilitási tv. 8. § (2) bekezdése szerint ***adósságot keletkeztető ügyleteiből eredő fizetési kötelezettségeinek a költségvetési évet követő három évre várható összegét.***

A tájékoztatási kötelezettségünknek a fent hivatkozott kormányrendeletben meghatározott adattartalommal, a hatályos jogszabályokban foglaltak figyelembe vételével teszünk eleget, amit a határozati javaslat tartalmaz.

Javaslatot teszünk arra vonatkozóan, hogy a **Polgármesteri Hivatalban** 2022. március 01. napjától az **illetményalapot** a jelenlegi illetményalaphoz képest (44.550 Ft, és a megyei jogú városok között a 2. legalacsonyabb illetményalap) 5,5%-kal emelten, 47.000.- Ft-ban indokolt megállapítani.

Továbbá szükséges a jegyzői hatáskörbe tartozó illetményeltérítések/személyi illetmények felülvizsgálata, szintén 2022. március 1. napjától, a rendelkezésre álló költségvetési előirányzat erejéig.

Az illetmények rendezésével kapcsolatban 2022. évben jelentkező többletköltség fedezetét a 2021. évi keletkezett maradvány terhére javasoljuk biztosítani.

A fentiek miatt előterjesztem a Polgármesteri Hivatalban dolgozó köztisztviselők közszolgálati jogviszonyának egyes kérdéseiről szóló 2/2020. (II.5.) önkormányzati rendelet módosítását. Ezen rendelet tartalmazza továbbá a közszolgálati tisztviselőkről szóló 2011. évi CXCIX. törvényben (a továbbiakban: Kttv.) 234. § (3) bekezdés a) pontja és (4) bekezdése alapján az illetménykiegészítés mértékét. A korábbi évekkel egyezően valamennyi felsőfokú iskolai végzettségű köztisztviselőnek egységesen a köztisztviselő alapilletményének legfeljebb 35%-ában, valamennyi érettségi végzettségű köztisztviselőnek egységesen a köztisztviselő alapilletményének legfeljebb 20%-ában javasolom továbbá is megállapítani az illetménykiegészítés mértékét.

A Kttv. 200. § (2) bekezdése alapján az államigazgatási szerv vezetője köteles kikérni a szakszervezet véleményét a kormánytisztviselők munkavégzésére, munka- és pihenőidejére, jutalmazására, valamint juttatásaira vonatkozó, a munkáltató hatáskörébe utalt szabályozásról. A jogszabály által előírt kötelezettség teljesítéseként sor került a Magyar Köztisztviselők, Közalkalmazottak és Közszolgálati Dolgozók Szakszervezetének (MKKSZ) munkahelyi vezetőjével történt egyeztetésre. A szakszervezet a javaslattal egyetért.

Mindezekre figyelemmel az előterjesztés tartalmazza a 2022. évi költségvetési rendelet tervezetét és a Polgármesteri Hivatalban dolgozó köztisztviselők közszolgálati jogviszonyának egyes kérdéseiről szóló 2/2020. (II.5.) önkormányzati rendelet módosítását.

A jogalkotásról szóló 2010. évi CXXX. törvény (a továbbiakban: Jat.) 17. §-a értelmében a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit. Az előzetes hatásvizsgálat eredményéről önkormányzati rendelet esetén a képviselő-testületet tájékoztatni kell. A költségvetési rendelettervezet esetében is elkészítettük a hatásvizsgálatot. A tervezet társadalmi, gazdasági és költségvetési hatásait a költségvetési rendelettervezethez fűzött indokolás tartalmazza. Környezeti és egészségi következményekkel nem kell számolni. Az adminisztratív terhek nem nőnek.

A rendelettervezet megalkotásának szükségességét, a jogalkotás elmaradásának várható következményeit pedig az államháztartásról szóló 2011. évi CXCV. törvény (a továbbiakban: Áht.) és egyéb jogszabályi előírások szabályozzák.

A jogszabály alkalmazásához szükséges személyi, szervezeti, tárgyi és pénzügyi feltételek rendelkezésre állnak.

Az előzetes hatásvizsgálat eredményének mérlegelése alapján a rendelet megalkotása a szabályozási cél eléréséhez feltétlenül szükséges.

A Polgármesteri Hivatalban dolgozó köztisztviselők közszolgálati jogviszonyának egyes kérdéseiről szóló 2/2020. (II.5.) önkormányzati rendelet módosítása esetében jelen előterjesztés mellékletét képezi a rendelet szövegének tervezete mellett az előzetes hatásvizsgálat és az indokolás.

***Az Interreg CENTRAL EUROPE program*** 2021-27 közötti első felhívására a Torinoi Műszaki Egyetem energiahatékonysági tartalmú projektötlet fejlesztésébe kezdett, amelyhez a JUSTNature projektben partnerünkként működő ABUD Mérnökiroda ajánlására meghívták Önkormányzatunkat is.

A COOL-GE rövid nevű projektben a jelenlegi tervek szerint 10 partner vesz részt 6 országból (Olaszország, Magyarország, Horvátország, Németország, Ausztria, Szlovénia). A projekt fő célkitűzése a közép-európai hőmérsékleti viszonyokra vonatkozó legújabb fenntartható hűtési megoldások tesztelése, konkrét helyszíneken (köztük Szombathelyen) az alkalmazott beavatkozásokkal a hűtéshez szükséges energia csökkentése, a villamos hálózat terhelési csúcsainak mérséklése.

Szombathelyen a Dési Huber István Általános Iskola lapos tetőzete kap a tervek szerint zöldtetős borítást, és a beavatkozás előtt és után elvégzett energetikai audit fogja kimutatni az elért hűtési és fűtési energiaigény csökkenését. Emellett más lakóépületekre vonatkozóan is történik hűtési igény felmérés és ajánlások készítése, valamint a Dési iskolában tudatos épülethasználatra irányuló képzés, szakkör lesz a diákok, tanárok, szülők részére

A projekt költségvetésében Szombathely projektrésze kb. 250.000 € lesz. A 80%-os uniós támogatás mellé 15% hazai társfinanszírozás társul, ezek mellé az Önkormányzatnak 5% önerőt szükséges biztosítania, amely nagyságrendileg 4,5 M Ft-ot jelent. Ezt az önerőt a költségvetés arányosítással számított részéből, illetve a bérelszámolásból adódóan megkapjuk.

A pályázat benyújtásának határideje 2022. február 23.

Kérem a Tisztelt Közgyűlést, hogy a rendelet és a rendelet módosítás tervezetét megtárgyalni, a rendeletet megalkotni és elfogadni, továbbá a határozati javaslatokat elfogadni szíveskedjék.

**Szombathely, 2022. február „ ”**

 **/: Dr. Nemény András :/**

**I.**

**HATÁROZATI JAVASLAT**

**…/2022. (II. 24.) Kgy. sz. határozat**

Szombathely Megyei Jogú Város Önkormányzata saját bevételeinek és az adósságot keletkeztető ügyleteiből eredő fizetési kötelezettségeinek a 2022. évi költségvetési évet, és az azt követő három évre várható összegét az alábbiak szerint állapítja meg:

|  |  |  |  |  |  |
| --- | --- | --- | --- | --- | --- |
| ezer Ft-ban |  | **2022.** | **2023.** | **2024.** | **2025.** |
| **Megnevezés** |  | **tárgyév** | **tárgyévet követő 1.évben** | **tárgyévet követő 2.évben** | **tárgyévet követő 3.évben** |
| Helyi adók | 1. | 9.449.000  | 9.749.000  | 10.049.000  | 10.349.000  |
| Tulajdonosi bevételek | 2. |   |   |   |   |
| Díjak, pótlékok, bírságok, települési adók | 3. | 11.000  | 11.000  | 11.000  | 11.000  |
| Immateriális javak, ingatlanok, és egyéb tárgyi eszközök értékesítése | 4. | 477.290  | 1.000.000  |   |   |
| Részesedések értékesítése és részesedések megszűnéséhez kapcsolódó bevételek | 5. |   |   |   |   |
| Privatizációból származó bevételek | 6. |   |   |   |   |
| Garancia- és kezességvállalásból származó megtérülések | 7. |   |   |   |   |
|  **Saját bevételek (01+... +07)** | 8. | **9.937.290** | **10.760.000** | **10.060.000** | **10.360.000** |
|  **Saját bevételek (08. sor) 50%-a** | 9. | **4.968.645** | **5.380.000** | **5.030.000** | **5.180.000** |
|  **Előző év(ek)ben keletkezett fizetési kötelezettség (11+...+18)** | 10. | **186.750** | **185.950** | **185.150** | **184.350** |
| Hitelből eredő fizetési kötelezettség | 11. |   |   |   |   |
| Kölcsönből eredő fizetési kötelezettség | 12. |   |   |   |   |
|  Hitelviszonyt megtestesítő értékpapírból eredő fizetési kötelezettség | 13. |   |   |   |   |
|  Adott váltóból eredő fizetési kötelezettség | 14. |   |   |   |   |
|  Pénzügyi lízingből eredő fizetési kötelezettség | 15. | 186.750  | 185.950  | 185.150  | 184.350  |
|  Halasztott fizetés, részletfizetés fizetési kötelezettsége | 16. |   |   |   |   |
| Szerződésben kikötött visszavásárlási kötelezettség | 17. |   |   |   |   |
|  Kezesség-, és garanciavállalásból eredő fizetési kötelezettség | 18. |   |   |   |   |
|  **Tárgyévben keletkezett, illetve keletkező, tárgyévet terhelő fizetési kötelezettség (20+...+27)** | 19. | **0** | **0** | **0** | **0** |
| Hitelből eredő fizetési kötelezettség | 20. |   |   |   |   |
| Kölcsönből eredő fizetési kötelezettség | 21. |   |   |   |   |
|  Hitelviszonyt megtestesítő értékpapírból eredő fizetési kötelezettség | 22. |   |   |   |   |
|  Adott váltóból eredő fizetési kötelezettség | 23. |   |   |   |   |
|  Pénzügyi lízingből eredő fizetési kötelezettség | 24. |   |   |   |   |
|  Halasztott fizetés, részletfizetés fizetési kötelezettsége | 25. |   |   |   |   |
| Szerződésben kikötött visszavásárlási kötelezettség | 26. |   |   |   |   |
|  Kezesség-, és garanciavállalásból eredő fizetési kötelezettség | 27. |   |   |   |   |
|  **Fizetési kötelezettség összesen (10+19)** | 28. | **186.750** | **185.950** | **185.150** | **184.350** |
|  **Fizetési kötelezettséggel csökkentett saját bevétel (09-28)** | 29. | **4.781.895** | **5.194.050** | **4.844.850** | **4.995.650** |

**Felelős:** Dr. Nemény András polgármester

 Dr. Horváth Attila alpolgármester

 Dr. Károlyi Ákos jegyző

 /a végrehajtás előkészítéséért:

 Stéger Gábor, a Közgazdasági és Adó Osztály vezetője/

**Határidő**: 2022. évi költségvetési rendelet elfogadása

**II.**

**HATÁROZATI JAVASLAT**

**…/2022. (II. 24.) Kgy. sz. határozat**

A Közgyűlés a 2023. évi várható költségvetési helyzettel kapcsolatos, előterjesztésben szereplő tájékoztatást megismerte, azt tudomásul vette.

**Felelős:** Dr. Nemény András polgármester

 Dr. Horváth Attila alpolgármester

 Dr. Károlyi Ákos jegyző

 /a végrehajtás előkészítéséért:

 Stéger Gábor, a Közgazdasági és Adó Osztály vezetője/

**Határidő**: 2023. évi költségvetési rendelet megalkotása

**III.**

**HATÁROZATI JAVASLAT**

**…/2022. (II. 24.) Kgy. sz. határozat**

Szombathely Megyei Jogú Város Közgyűlése a COOL-CE projektben való részvételről szóló előterjesztést megtárgyalta, és utólag egyetért azzal, hogy az Önkormányzat abban részt vegyen. A Közgyűlés a pályázathoz szükséges önerőt – nyertes pályázat esetén – az Önkormányzat 2022. évi költségvetésében biztosítja. A Közgyűlés a támogatási kérelem benyújtásához szükséges intézkedések megtételével visszamenőleg egyetért.

**Felelős:** Dr. Nemény András, polgármester

 Dr. Horváth Attila, alpolgármester

 Dr. Károlyi Ákos, jegyző

(A végrehajtás előkészítéséért:

Kalmár Ervin, a Városüzemeltetési Osztály vezetője

Nagyné Dr. Gats Andrea, a Jogi és Képviselői Osztály vezetője

Stéger Gábor, a Közgazdasági és Adó Osztály vezetője)

**Határidő:** azonnal